สั่งลดวงเงินจำนำข้าวหลังผลผลิตลดฮวบ
ครม.ปรับลดวงเงินกู้รับจำนำข้าวเหลือ 2.69 แสนล้านบาท หลังผลผลิตข้าวเสียหาย 3.1 ล้านตัน
30 ต.ค. 2565

ครม.ปรับลดวงเงินกู้รับจำนำข้าวเหลือ 2.69 แสนล้านบาท หลังผลผลิตข้าวเสียหาย 3.1 ล้านตัน
นายกิตติรัตน์ ณ ระนอง รองนายกรัฐมนตรีและ รมว.พาณิชย์ เปิดเผยว่า ที่ประชุมคณะรัฐมนตรี (ครม.) มีมติเห็นชอบปรับลดลงเงินกู้ของธนาคารเพื่อการเกษตรและสหกรณ์การเกษตร (ธ.ก.ส.) ที่นำไปใช้เป็นเงินทุนหมุนเวียนในโครงการรับจำนำข้าวเปลือกนาปี ปีการผลิต 2554/2555 เหลือ 2.69 แสนล้านบาท 
ทั้งนี้ การปรับลดวงเงินกู้ของ ธ.ก.ส. ส่งผลให้วงเงินสนับสนุนโครงการที่ตั้งไว้ 4.1 แสนล้านบาท ลดลงเหลือ 3.59 แสนล้านบาท หรือลดลง 5.08 หมื่นล้านบาท แบ่งเป็นเงินกู้จาก ธ.ก.ส. 2.69 แสนล้านบาท และเงินสนับสนุนสภาพคล่องของ ธ.ก.ส.อีก 9 หมื่นล้านบาท
“เราปรับลดวงเงินกู้ลงมา ไม่ใช่ว่าเราลดปริมาณรับจำนำข้าว แต่เป็นเพราะผลผลิตข้าวเสียหายจากน้ำท่วมจำนวนหนึ่ง และขอยืนยันว่ารัฐบาลมีนโยบายรับจำนำข้าวทุกเมล็ด และขณะนี้ในตลาดก็มีพ่อค้ามาซื้อข้าวเปลือกจากเกษตรกรตามปกติ” นายกิตติรัตน์ กล่าว
รายงานข่าวระบุว่า การปรับลดวงเงินกู้เนื่องจาก ธ.ก.ส.ประเมินว่ามีพื้นที่ปลูกข้าวได้รับผลกระทบจากอุทกภัยคิดเป็นพื้นที่ 8 ล้านไร่ ทำให้ผลผลิตลดลง 3.1 ล้านตัน ผลผลิตข้าว 25 ล้านตัน จึงลดลงเหลือเพียง 21.9 ล้านตัน 
อย่างไรก็ตาม กระทรวงการคลังยังจะเป็นผู้ค้ำประกันเงินกู้และดอกเบี้ย โดยรัฐบาลรับภาระชำระคืนต้นเงินและดอกเบี้ยจากการกู้เงิน และค่าใช้จ่ายที่เกิดขึ้นจริง ผลขาดทุนที่เกิดขึ้นในโครงการทั้งหมด 
ธ.ก.ส. รายงานว่า โครงการรับจำนำผลิตผลทางการเกษตรปีการผลิต 2551/2552 ได้สิ้นสุดระยะเวลาดำเนินโครงการไปแล้ว รัฐบาลมีหนี้คงค้างกับ ธ.ก.ส. ณ วันที่ 31 ส.ค. 2554 อยู่ 5.21 หมื่นล้านบาท 
ขณะเดียวกัน ธ.ก.ส.ได้ประสานงานกับองค์การคลังสินค้า (อคส.) และองค์การตลาดเพื่อเกษตรกร (อ.ต.ก.) สำรวจปริมาณข้าวสารที่เหลืออยู่ ประเมินมูลค่าของสินค้าที่เหลืออยู่ รายงานให้ ครม.และกระทรวงการคลังรับทราบทุกวันที่ 7 ของเดือน และเมื่อขายสินค้าแล้วให้นำเงินดังกล่าวมาชำระคืน ธ.ก.ส.ทันที หรือภายใน 3 วันทำการนับจากวันที่ได้รับเงิน หากล่าช้าให้ชำระเบี้ยปรับ 15% ต่อปี
กระทรวงพาณิชย์ รายงานว่า จนถึงขณะนี้การรับจำนำมีข้าวทยอยร่วมโครงการจากวันละ 1 หมื่นตัน เป็นวันละ 23 หมื่นตัน จนถึงวันที่ 20 พ.ย. เข้าร่วมโครงการแล้ว 1.15 ล้านตัน